text: Endnu en spøgelsesbilist
  30 august 2018 kl. 20.32
  Onsdag aften var vejarbejde skyld i, at en spøgelsesbilist forvildede sig ud på Esbjergmotorvejen ved Gørding. Nu et døgn efter sker det igen - præcis samme sted.
  Endnu en spøgelsesbilist er observeret på Esbjergmotorvejen ved Gørding. 
  - Det er anden gang, det sker på præcis samme sted, fortæller vagtchef Nikolaj Hølmkjær, Syd- og Sønderjyllands Politi, og oplyser, at de har fået kontakt til bilisten, som fortæller, at vedkommende var kørt forkert i forbindelse med vejarbejdet ved Gørding.
  Onsdag aften var det en 72-årig kvinde, som vejarbejdet forvirrede og gjorde til spøgelsesbilist, da hun skulle finde ned på Esbjerg-motorvejen.
  - Der er åbenbart noget, som går galt i vejarbejdet ved indkørslen til motorvejen. Vi formoder, at der kan være et problem med skiltningen, så derfor sender vi en patrulje ud for at se nærmere på området, forklarer vagtchef Nikolaj Hølmkjær.
  
  